Obrábací stroj

Obrábací stroj je stroj určený na opracovanie plôch súčiastky oddeľovaním triesok - obrábaním. Možno ho považovať za energetický systém, ktorý má zabezpečené vedenie nástroja alebo nástrojov pomocou mechanizmov.

Prvky obrábacích strojov 
Každý obrábací stroj pozostáva z:
 funkčných prvkov systému prenosu a využitia energie
 nosných a vodiacich prvkov - na ktoré sa pripevnia alebo sa po nich pohybujú ostatné prvky
 pracovných prvkov - ktoré vykonávajú pohyby potrebné na obrábanie
 ovládacích a riadiacich prvkov

Základné skupiny prvkov, z ktorých obrábací stroj pozostáva:
 pevné - sú to lôžka, stojany, stĺpy, rámy a podobne
 posuvné prvky - konajú translačný pohyb, v jednom, dvoch, troch smeroch na seba kolmých. Ide o suporty, stoly a podobne
 prestaviteľné prvky - napríklad prestaviteľný vretenník, koník, konzola
 rotačné prvky - vretená, otočné stoly, pričom vretená môžu byť: 
 pevné – pri sústruhoch
 posuvné - pri vŕtačkách, alebo vyvtávačkách
 prestaviteľné - pri univerzálnej konzolovej frézovačke (okolo vodorovnej osi)
 rotačné - pri viacvretenových automatoch

Rozdelenie 
Obrábacie stroje je možné rozdeliť podľa viacerých nezávislých hľadísk. Podľa určenia sa delia na dve hlavné skupiny.
 obrábacie stroje na kovy
 obrábacie stroje na drevo

Podľa druhu prác alebo stupňa dosahovanej presnosti:
 hrubovacie
 na prácu na čisto
 na jemné obrábanie
 na dokončovacie operácie

Podľa druhu hlavného rezného pohybu:
 s kruhovým (otáčavým) pohybom
 priamočiarym (obyčajne vratným) pohybom
 so zloženým hlavným pohybom

Podľa pracovných možností a produktivity:
 univerzálne - najmä v kusovej výrobe (majú veľký rozsah otáčok i posuvov, čo umožňuje nielen hrubovanie ale aj práce na čisto).
 produkčné - sú určené pre sériovú výrobu a len na určité operácie, napr. na hrubovacie alebo jemné obrábanie (majú tuhšiu konštrukciu, sú jednoduchšie ako stroje univerzálne a aj počet otáčkových a posuvových stupňov majú menší).
 špeciálne - sú určené pre jeden obrobok a jednu alebo viac operácii.
 jednoúčelové - sú určené pre jeden obrobok a jednu alebo viac operácii.
 obrábacie centrá - sú viac profesné obrábacie stroje určené na obrábanie rôznych obrobkov v kusovej, malosériovej i sériovej výrobe.

Podľa stupňa automatizácie a z hľadiska riadenia pracovného cyklu:
 neautomatizované
 čiastočne automatizované - poloautomaty - stroj ktorého cyklus prebieha automaticky, obsluha musí zabezpečiť prísun, upínanie a odopínanie obrobkov, odsun obrobkov z pracovného priestoru
 úplne automatizované - automaty - celý pracovný cyklus prebieha bez zásahu obsluhy - tvrdá automatizácia: vačkové mechanizmy, narážkové systémy
 číslicovo riadené - NC, CNC, AC, SC

Príklady obrábacích strojov 
 sústruh, revolverový sústruh
 frézovačka
 hobľovačka
 obrážačka
 vŕtačka a vyvrtávačka
 preťahovačka
 brúska, hrotová brúska, rovinná brúska, brúska na vnútorné brúsenie

Iné projekty